**#TaattuTulevaisuus – Nuorisotakuun neuvottelukunnan teesit tulevaisuuden #nuorisotakuu´sta**

*#ViisasVisio*

Nuorisotakuun tavoite on, että jokaisella nuorella on näkymä tulevaisuuteen, mielekäs polku ja välineet edetä kohti koulutusta ja työtä. Tämän toteuttaminen on ministeriöiden, hallinnonalojen ja muiden toimijoiden yhteinen tehtävä.

*#SiilotSileiksi*

Järjestelmälähtöisyys vaihtuu nuorilähtöisyydeksi. Nuorisotakuu toteutetaan yhdessä tekemällä ja yhteisillä periaatteilla: 1. Jokainen nuori tulee kohdatuksi arvostavasti yksilönä ja hänen tarpeisiinsa vastataan kokonaisvaltaisesti, jotta hän löytää merkityksellisen polun tulevaisuuteen. 2. Jokaiselle nuorelle taataan mahdollisuus toisen asteen koulutukseen ja siihen tarvittava tuki. 3. Jokaisen työttömäksi joutuneen alle 30-vuotiaan nuoren kanssa tehdään kahden viikon kuluessa työllistymissuunnitelma, jonka toteuttamisessa nuorta tuetaan määrätietoisesti ja tarvittaessa monialaisesti. Ketään ei jätetä yksin.

*#TakuulleTilannehuone*

Perustetaan valtioneuvoston yhteinen tilannehuone, jonne kootaan eri ministeriöiden asiantuntijat. Tilannehuone tekee esitykset nuorisotakuun yhteisen budjetin jakamisesta ja vastaa toiminnan valtakunnallisesta ohjauksesta, koordinoinnista, seurannasta ja vaikuttavuuden arvioinnista. Perustetaan korkean tason poliittinen foorumi, joka toimii yhteistyössä Tilannehuoneen kanssa

*#TiedostaToimintaan*

Tulevaisuuden nuorisotakuussa tieto ohjaa toimintaa, tavoitteiden saavuttamista seurataan ja tehdään aktiivisia korjausliikkeitä. Nuoria kuullaan päätöksiä tehtäessä. Päätöksiä tehdään ja niiden vaikuttavuutta arvioidaan monipuoliseen tietoon perustuen. Tiedonvaihto ammattilaisten välillä sujuvaksi

*#IrtiIrtohankkeista*

Ongelmana on ollut nuorten parissa tehtävän työn lyhytjänteisyys ja hankkeiden sirpaleisuus. Tulevaisuuden nuorisotakuussa kaikki siihen suunnattu julkinen raha koordinoidaan Tilannehuoneen kautta.

*#AikaaAmmattilaiselle*

Aito ja arvostava kohtaaminen on nuorisotakuun onnistumisen edellytys, ja siihen tarvitaan riittävästi aikaa. Ammattilaiset yhdistävät osaamisensa nuoren parhaaksi. Tavoitteena on nuoren kiireetön, laadukas ja osuva ohjaus elämässä eteenpäin.

*#KohtaaminenKunniaan*

Kokemus ulkopuolisuudesta uhkaa monen nuoren hyvinvointia. Opettaja on tärkeä ihminen nuoren elämässä ja opettajakoulutuksessa on painotettava vuorovaikutustaitoja. Etäopetus ei korvaa lähiopetusta.